Afrikaani keele monument
Afrikaani keele monument (afrikaani keeles Afrikaanse Taalmonument) on mälestussammas Lõuna-Aafrika Vabariigis Lääne-Kapimaa provintsis Paarlis. Monument avati 10. oktoobril 1975. Monument püstitati, et tähistada Tõeliste Afrikandrite Ühingu (Genootskap van Regte Afrikaners) asutamise 100. aastapäeva ja afrikaani keele ametlikuks keeleks kuulutamise 50. aastapäeva. Monumendi kujundas Jan Van Wijk (1926–2005).